## Rješenje kojim se trgovačkom društvu Velebit životno osiguranje d.d., Zagreb, odobrava prospekt o izdavanju najviše 120.950 redovnih dionica na ime

### NN 112/2008 (1.10.2008.), Rješenje kojim se trgovačkom društvu Velebit životno osiguranje d.d., Zagreb, odobrava prospekt o izdavanju najviše 120.950 redovnih dionica na ime

# HRVATSKA AGENCIJA ZA NADZOR FINANCIJSKIH USLUGA

**3274**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
br. 140/05), članka 22. stavak 4. Zakona o tržištu vrijednosnih papira (»Narodne
novine« br. 84/02, 138/06), na temelju zahtjeva društva Velebit životno
osiguranje d.d., Zagreb, Savska 144/a, za odobrenje prospekta o izdavanju
dionica javnom ponudom, Uprava Hrvatske agencije za nadzor financijskih usluga
je na sjednici održanoj 25. rujna 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu Velebit životno osiguranje d.d., Zagreb, Savska 144/a,
odobrava se prospekt o izdavanju najviše 120.950 redovnih dionica, u
nematerijaliziranom obliku, javnom ponudom, ukupne vrijednosti 12.095.000,00
kuna, pojedinačne nominalne vrijednosti 100,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Velebit životno osiguranje d.d., Zagreb, Savska 144/a (u
daljnjem tekstu: Izdavatelj), podnijelo je Hrvatskoj agenciji za nadzor
financijskih usluga (u daljnjem tekstu: Agencija), 3. rujna 2008. godine,
zahtjev za odobrenje prospekta o izdavanju redovnih dionica javnom ponudom te
dokumentaciju sukladno Zakonu o tržištu vrijednosnih papira (»Narodne novine« br.
84/02, 138/06, u daljnjem tekstu: Zakon) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, 26/08, u daljnjem tekstu: Pravilnik), a 25. rujna 2008. godine,
zatražene izmjene i dopune prospekta.
II. U provedenom postupku utvrđeno je da je Glavna skupština Izdavatelja 26.
kolovoza 2008. godine donijela Odluku o povećanju temeljnog kapitala (u daljnjem
tekstu: Odluka Izdavatelja), izdavanjem do najviše 120.950 redovnih dionica,
pojedinačne nominalne vrijednosti 100,00 kuna, ukupne nominalne vrijednosti
12.095.000,00 kuna.
Sukladno Odluci Izdavatelja, temeljni kapital Izdavatelja povećat će se sa
iznosa od 53.905.000,00 kuna za iznos od najviše 12.095.000,00 kuna na iznos od
najviše 66.000.000,00 kuna, izdavanjem do najviše 120.950 redovnih dionica,
nominalne vrijednosti 100,00 kuna, javnom ponudom.
Odlukom Izdavatelja, određeno je da cijena dionica predmetnog izdanja odgovara
nominalnoj vrijednosti dionica i iznosi 100,00 kuna.
Sukladno Odluci Izdavatelja, upis i uplata dionica Izdavatelja izvršit će se u
dva kruga.
U prvom krugu pravo upisa do 48.380 dionica, imaju zaposlenici Izdavatelja,
zaposleni kod Izdavatelja na dan objave javnog poziva na upis.
Razdoblje upisa dionica u prvom krugu trajat će 3 (tri) radna dana, a razdoblje
uplate 8 (osam) dana od dana koji slijedi po danu završetka upisa dionica u
prvom krugu.
U drugom krugu pravo upisa svih preostalih dionica koje nisu upisane u prvom
krugu po zaposlenicima Izdavatelja imaju sve pravne osobe, poduzetnici upisani u
obrtni registar (obrtnici) i druge fizičke osobe koje imaju sjedište odnosno
prebivalište na području Republike Hrvatske na dan upisa dionica.
Razdoblje upisa dionica u drugom krugu trajat će 3 (tri) radna dana od dana
objave javnog poziva na upis dionica u drugom krugu, a razdoblje uplate dionica
8 (osam) dana od dana završetka upisa dionica Izdavatelja u drugom krugu.
Mjesto upisa dionica Izdavatelja bit će u sjedištu Izdavatelja.
Predmetno izdanje dionica smatrat će se uspješnim ukoliko se u navedenim
rokovima za upis i uplatu dionica bude upisano 75% od ukupnog broja dionica koje
se namjeravaju izdati.
III. U provedenom postupku utvrđeno je da su Zahtjevu Izdavatelja za odobrenje
prospekta o izdavanju dionica javnom ponudom, priloženi svi prilozi propisani
Zakonom i Pravilnikom i da podneseni Prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao u točki 1. izreke.
IV. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/15
Urbroj: 326-111/08-4
Zagreb, 25. rujna 2008.

Predsjednik Uprave
**Ante Samodol**, v. r.

Rješenje, NN 112/2008-3274
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)